### | | | | --- | --- | | | | | --- | | **Byråd** 29. maj 2018 Sagsnr. 710-2018-4961 Dok.nr. 710-2018-132757 Sagsbehandler DPHABH | | 79.                 Anlægsbevilling og fastlæggelse af retningslinjer for tilskud til energioptimering indenfor folkeoplysningsområdet - Åbent

###

|  |  |
| --- | --- |
| Tidl. politisk behandling |  |
| Forventet sagsgang | KF-U, TM-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til frigivelse af
anlægsbevilling på 1,5 mio. kr. i 2018 til tilskud til energioptimering inden
for folkeoplysningsområdet. Samtidig skal Kultur- og Fritidsudvalget og Teknik-
og Miljøudvalget skal tage stilling til retningslinjer for at søge om tilskud
til energioptimering.

Teknik og Kultur har udarbejdet vedlagte ”Forslag til
retningslinjer for tilskud til energioptimering inden for
folkeoplysningsområdet”.

Retningslinjerne indeholder følgende hovedpunkter:

· Selvejende/bortforpagtede haller, svømmehaller, friluftsbade,
foreninger med foreningsejede klubhuse og lokaler kan søge om tilskud.

· Der kan søges om tilskud til alle energirenoveringsprojekter, der
bidrager til en el-, vand- eller varmebesparelse. Der er nævnt eksempler i
retningslinjerne.

· Der kan søges om tilskud til flere projekter samtidigt.

· Tilbagebetalingstiden må ikke overstige 10 år ved en simpel
tilbagebetalingsberegning på det samlede projekt.

· Der skal være tilknyttet en energirådgiver, som hjælper med
energiberegninger og CO2 besparelser.

Tilskudsordningen foreslås håndteret således, at
tilskudsmodtagerne beholder den økonomiske besparelse, der er forbundet med
energioptimeringen, og der modregnes ikke i eventuelle tilskud, som følge
heraf.

Teknik og Kultur foreslår, at der til første ansøgningsrunde
i 2018 afsættes et beløb til en forundersøgelse af
energiforbedringspotentialet, som finansieres anlægsbevillingen.
Forundersøgelsen tilbydes til de haller, foreninger m.fl., der overvejer
konkrete energioptimeringsprojekter, og som overvejer at søge om tilskud.
Undersøgelsen gennemføres af Teknik og Kultur.

Forundersøgelsen afdækker i hvilke haller, klubhuse m.fl.
der vil være mulighed for at opnå en energimæssig- og økonomisk gevinst, og
hvor tilbagebetalingstiden ikke overstiger 10 år. Undersøgelsen giver haller og
foreninger et grundlag for at tage stilling til, om de vil indsende en
ansøgning. Resultatet af forundersøgelsen vil udgøre grundlaget for
udmøntningen af beløbet til energioptimering.

Beløbet til energioptimering skal udmøntes af Kultur- og
Fritidsudvalget. Det foreslås, at tildelingskriteriet for tilskud er projekter
med den korteste tilbagebetalingstid. Kultur- og Fritidsudvalget kan yderligere
fordele tilskud ud fra, hvad der giver den bedste løsning i forhold til en
energimæssig og økonomisk betragtning samlet set inden for tilskudsåret.
Beløbet udmøntes en eller to gange årligt afhængigt af omfanget af de indkomne
ansøgninger.

Tidsforløbet for udmøntning af beløbet til energioptimering
i 2018 forventes at være således:

· Afdækning af interesse og igangsætning af forundersøgelse

· Forundersøgelsen gennemføres i juni og august

· Ansøgningsfristen er primo september

· Kultur- og Fritidsudvalget udmønter beløbet i oktober.

**ØKONOMI**

I forbindelse med Budget 2018-21 afsatte Byrådet 1,5 mio.
kr. i 2018 og i overslagsårene. Sagen er en udmøntning af anlægsprojektet
A-611ny.

De foreninger, der modtager lokaletilskud til klubhuse,
spejderhytter mv. vil spare på energiudgifterne som følge af
energioptimeringen. Det lokaletilskud, som foreningerne modtager fra [adresse]
Kommune, vil derfor også blive reduceret. Da foreningerne selv afholder mindst
35 % af energiudgifterne jf. Favrskov Kommunes lokaletilskudsregler, vil
besparelsen også komme foreningerne til gode.

I forbindelse med Budget 2018-21 blev det besluttet, at
omfanget af besparelserne på lokaletilskud, som følge af energioptimeringer,
skal undersøges i 2021 eller 2022. Det vurderes herefter, om beløbet afsat til
lokaletilskud eventuelt skal reduceres. En eventuel reduktion foretages i
forbindelse med en budgetopfølgning. I 2018 er der afsat 1,33 mio. kr. til
lokaletilskud til foreningsejede og -lejede klubhuse og lokaler.

**INDDRAGELSE**

Foreninger, haller, svømmehaller m.fl. informeres om
muligheden for at søge tilskud til energioptimeringer og gennemførelse af
forundersøgelsen. Hvert år sendes information til de relevante ansøgere med
oplysning om ansøgningsfrist mv.

**INDSTILLING**

Direktøren for Teknik og Kultur indstiller:

1. At Byrådet
godkender en anlægsbevilling på 1,5 mio. kr. til energioptimering inden for
folkeoplysningsområdet finansieret af det afsatte rådighedsbeløb i budget 2018
på 1,5 mio. kr.

2. At Kultur- og Fritidsudvalget og Teknik- og Miljøudvalget godkender forslag til retningslinjer for tilskud til
energioptimering inden for folkeoplysningsområdet.

**BESLUTNING**

***Kultur- og Fritidsudvalget, 1. maj 2018:***

Fraværende:ingen

Ad 1: Indstilles godkendt.

Ad 2: Godkendt således, at tildelingen sker efter en samlet
vurdering af det økonomiske potentiale og den korteste tilbagebetalingstid.

***Teknik- og Miljøudvalget, 3. maj 2018:***

Fraværende:Ingen

Ad 1: Indstilles godkendt.

Ad 2: Godkendt således, at tildelingen sker efter en samlet vurdering
af det økonomiske potentiale og den korteste tilbagebetalingstid.

***Økonomiudvalget, 22. maj 2018:***

Fraværende:Ingen

Ad 1. Indstilles godkendt.

Ad 2. Indstillingen fra Teknik- og Miljøudvalget og Kultur-
og Fritidsudvalget indstilles godkendt.

**Bilag**

|  |  |
| --- | --- |
| Forslag til retningslinjer for tilskud til energioptimering indenfor folkeoplysningsområdet | 710-2018-27074 |